Εθνικός Αλεξανδρούπολης (πετοσφαίριση)

Το ΤΑΑ Εθνικός Αλεξανδρούπολης είναι σωματείο πετοσφαίρισης με έδρα την Αλεξανδρούπολη στην Ελλάδα. Είναι το πλέον αναγνωρίσιμο τμήμα του Μουσικού Γυμναστικού Συλλόγου Εθνικού Αλεξανδρούπολης στην Ελλάδα και στην Ευρώπη. Χρώματά του είναι το κυανό και το λευκό. Αγωνιστική έδρα της ομάδας είναι το Δημοτικό Αθλητικό Κέντρο Αλεξανδρούπολης "Μιχάλης Παρασκευόπουλος", χωρητικότητας 1.000 θεατών.

Ιστορία
Αποτελεί την πρώτη επαρχιακή ομάδα σε παρουσίες (42 συμμετοχές), 5η συνολικά (πίσω μόνο από Ολυμπιακό, Παναθηναϊκό, Ηρακλή και Άρη) στην Α1 κατηγορία (Volleyleague) και μια από τις πιο επιτυχημένες ομάδες στο ελληνικό βόλεϊ από άποψη δυναμικής (8 φορές στην πρώτη 4αδα του πρωταθλήματος), διακρίσεων αλλά και πολλών παικτών που έχουν αναδειχθεί από το σύλλογο κάνοντας τεράστια καριέρα στο ελληνικό και παγκόσμιο βόλεϊ (π.χ. Γκιούρδας, Κουμεντάκης, Ανδρεάδης, Μπάεφ). Παραδοσιακά ο αγωνιστικός κορμός της ομάδας στηρίζεται σε γηγενείς παίκτες και για αυτό η Αλεξανδρούπολη και ο Έβρος θεωρούνται η "μητρόπολη του ελληνικού βόλεϊ", καθώς Εβρίτες πετοσφαιριστές στελεχώνουν για χρόνια όλες τις Εθνικές ομάδες βόλεϊ της Ελλάδας.

Δεκαετία του '70 
Ο Εθνικός Αλεξανδρούπολης μετείχε το 1970-71 στο πρωτάθλημα Α' Εθνικής κατηγορίας, που καθιερώθηκε από την ιδρυθείσα ΕΟΠΕ το 1970. Μετά από μια ατυχή πορεία υποβιβάστηκε. Γεγονός που αποτέλεσε πλήγμα για την πρόοδο της πετοσφαίρισης στην επαρχία.

Τότε ο πρόεδρος του συλλόγου Μιχάλης Παρασκευόπουλος και σύσσωμο το ΔΣ επισκέφτηκαν τον κυβερνητικό εκπρόσωπο της ΓΓΑ στην ΕΟΠΕ-ΕΟΚ κ Θεόδωρο Ανδρεάκο, ιδρυτή της ΕΟΠΕ (1970) και ζήτησαν την στήριξή του, ώστε ο Εθνικός να παραμείνει στην Α' Εθνική κατηγορία προς όφελος του αθλήματος. Υπεδείχθη να υποβληθεί το αίτημα στο ΓΓΑ κ  Κ. Ασλανίδη ο οποίος ζήτησε εισήγηση του κ Θ. Ανδρεάκου. Μετά την θετική εισήγηση και παρά την αντίδραση των Αθηναϊκών σωματείων ο ΓΓΑ με την υπ' αριθ Φ521.3/26335/23.10.71 ιστορική απόφαση ενέκρινε την παραμονή του Εθνικού Αλεξανδρούπολης κατά παρέκκλιση καθορίζοντας και τους όρους διεξαγωγής του πρωταθλήματος για το έτος 1971-72. Έκτοτε ο Εθνικός αγωνίζεται στην Α1 κατηγορία με έδρα το ΔΑΚ Αλεξανδρούπολης χωρητικότητας 1.000 θεατών, μετά την τελευταία ανακαίνιση του το 2013. Την δεκαετία του 1970 είχε καλή παρουσία καταλαμβάνοντας υψηλές θέσεις στο πρωτάθλημα (4ος τις χρονιές 1974-75, 1975-76, 1976-77, 3ος το 1977-78). Την περίοδο 1978-79 αγωνίστηκε για πρώτη φορά στην Ευρώπη για το Κύπελλο Συνομοσπονδίας με την Τουρκική πανίσχυρη ομάδα Vinilex της Κωνσταντινούπολης (επαγγελματική ομάδα, πρωτοπόρος στη χώρα της), από την οποία έχασε και στους δύο αγώνες με 3-0 σετ.

Δεκαετία του '80 
Το 1981 η ομάδα του Εθνικού Αλεξανδρούπολης αγωνίστηκε στον τελικό κυπέλλου και την ίδια χρονιά στην Ευρώπη.

Την περίοδο 1981-82, ο Εθνικός Αλεξανδρούπολης κατατάχτηκε στην τέταρτη θέση του πρωταθλήματος και αγωνίστηκε την επόμενη χρονιά (1982-83) στο Kύπελλο Συνομοσπονδίας με την Πορτογαλική ομάδα Espinio, από την οποία αποκλείστηκε με διαφορά ενός πόντου, μιας και οι αγώνες στις έδρες των ομάδων είχαν ακριβώς το ίδιο αποτέλεσμα, 3-0 σετ.

Την περίοδο 1982-83, κατατάχτηκε στην τέταρτη θέση του πρωταθλήματος και αγωνίστηκε την επόμενη χρονιά (1983-84) για το Κύπελλο Συνομοσπονδίας με την πανίσχυρη ομάδα Panini της Μόντενα Ιταλίας (πρωταθλήτρια Ιταλίας επί σειρά ετών, αργότερα με άλλη ονομασία) η οποία κατέκτησε και το κύπελλο εκείνης της χρονιάς. Ο Εθνικός αποκλείστηκε από τη συνέχεια του θεσμού, διότι έχασε και στα δύο παιχνίδια, στις έδρες των ομάδων, με σκορ 3-0 σετ.

Την περίοδο 1983-84, η ομάδα της Αλεξανδρούπολης κατετάγη στην έκτη θέση του πρωταθλήματος και αγωνίστηκε την επόμενη χρονιά (1984-85) για το Βαλκανικό Κύπελλο που έγινε στην Κωνσταντινούπολη. Ο Εθνικός κατετάγη τέταρτος, με τη συμμετοχή ομάδων όλων των (τότε) Βαλκανικών χωρών.

Δεκαετίες '90, '00 
Ακολούθησε μια περίοδος ανανέωσης των προσώπων τα οποία αγωνίζονταν στην ομάδα, με αποτέλεσμα να υπάρχουν πολλές μεταπτώσεις της αγωνιστικής παρουσίας. Μετά τα μέσα της δεκαετίας του ’90, ανέκαμψε η ομάδα και με τις προσθήκες ξένων παικτών, όπως το επέβαλαν οι συνθήκες της εποχής, κατόρθωσε να παρουσιάσει ένα καλό αγωνιστικό πρόσωπο.

Δεκαετία του 2010 
Στην Ευρώπη ξαναέπαιξε το φθινόπωρο του 2013 μετά από 30 έτη, μιας και τερμάτισε 4ος στη Volleyleague 2012-13 και συμμετείχε στο CEV Cup της περιόδου 2013-14, από το οποίο αποκλείστηκε στη φάση των '32 από την Πολωνική Σκρα Μπέλσατοφ με δύο ήττες (3-1, 3-0). Συνέχισε στο Challenge Cup της ίδιας περιόδου παίζοντας συνολικά 6 Ευρωπαϊκά παιχνίδια εκείνη την χρονιά, πετυχαίνοντας 2 νίκες (3-1, 2-3), μάλιστα και πρόκριση εναντίον της Λευκορωσικής Kommunalnik Grodno. Αποκλείσθηκε από την Βελγική Lenik στη φάση των '16 στο χρυσό σετ (3-0, 3-1, 15-12).

Τον Δεκέμβριο του 2013 του απονεμήθηκε ο άτυπος τίτλος του πρωταθλητή χειμώνα (πρώτος στην βαθμολογία του ελληνικού πρωταθλήματος). Στο τέλος της περιόδου 2013-14 έφτασε ως τον τελικό των Play off του πρωταθλήματος όπου ηττήθηκε από τον Ολυμπιακό, και κέρδισε τη συμμετοχή στο Challenge Cup της επόμενης περιόδου (2014-15), φτάνοντας ως τους προημιτελικούς.

Την περίοδο 2014-15 η ομάδα συμμετείχε στην Ευρώπη μέσω του Challenge Cup και έφτασε μέχρι τα προημιτελικά αποκλείοντας κατά σειρά: την Ελβετική ομάδα TV Schönenwerd, την Εσθονική Selver Tallinn και την Τσέχικη Fatra Zlín. Αποκλείστηκε στην οκτάδα από την φιναλίστ εκείνης της χρονιάς S.L. Benfica με δύο ήττες (3-0, 2-3). Στις εγχώριες διοργανώσεις, έφτασε έως τον τελικό του Λιγκ Καπ, όπου ηττήθηκε στον τελικό από τον Ολυμπιακό με 3-1. Στο πρωτάθλημα τερμάτισε 6ος, όμως κέρδισε το δικαίωμα της συμμετοχής στην Ευρώπη για την επόμενη περίοδο (2015-16), καθώς ο Παναθηναϊκός και η Κηφισιά που τερμάτισαν στην 4η και 5η θέση αντίστοιχα, δήλωσαν αδυναμία συμμετοχής σε ευρωπαϊκές διοργανώσεις κι έτσι η ομάδα της Θράκης πήρε τη θέση τους.

Την περίοδο 2015-16 η ακριτική ομάδα φτάνει για 2η συνεχόμενη χρονιά στα προημιτελικά του Challenge Cup εκπροσωπώντας επάξια την Ελλάδα και αποκλείεται από τον ίδιο αντίπαλο, την Πορτογαλική S.L. Benfica, πάλι με δύο ήττες (3-1, 2-3). Προηγουμένως η ομάδα του Έβρου είχε αποκλείσει την Σλοβένικη Panvita Pomgrad, την Σλοβάκικη VK Prievidza και την Σέρβικη Spartak Ljig. Στο πρωτάθλημα κατετάγη 7ος, όπως συνέβη και την περίοδο 2016-17.

Την περίοδο 2017-18 ο Εθνικός Αλεξανδρούπολης φτάνει για 2η φορά στην ιστορία του στο τελικό της διοργάνωσης Λιγκ Καπ "Νίκος Σαμαράς", όπου ηττήθηκε πάλι από τον Ολυμπιακό με 3-0 σετ. Στο πρωτάθλημα τερματίζει 9ος, όπως και την επόμενη περίοδο 2018-19, αποφεύγοντας τον υποβιβασμό και τις 2 χρονιές στα play out.

Προπονητής της ομάδας από την περίοδο 2012-13 μέχρι και το 2019 ήταν ο ρέκορντμαν συμμετοχών (413 συμμετοχές) της Εθνικής ομάδας Θανάσης Μουστακίδης.

Κατατάξεις Εθνικού Αλεξανδρούπολης στην Α1 κατηγορία βόλεϊ

Διακεκριμένοι πετοσφαιριστές
Πολλοί αθλητές του Εθνικού κλήθηκαν και συμμετείχαν σε Εθνικές ομάδες, από το 1970 μέχρι σήμερα, κερδίζοντας πολλές διακρίσεις. Διακεκριμένοι αθλητές του συλλόγου είναι οι ακόλουθοι:

Διεθνείς πετοσφαιριστές της ομάδας και διακρίσεις με τις εθνικές ομάδες Βόλεϊ 
Πολλοί αθλητές του τμήματος βόλεϊ κλήθηκαν και συμμετείχαν σε εθνικές ομάδες, από το 1970 μέχρι σήμερα, κερδίζοντας πολλές διακρίσεις. Οι αθλητές αυτοί είναι: Τεκτονίδης Γεώργιος, Κασαμπαλής Αθανάσιος, Μαρίνος Κυριάκος, Χριστουηλίας Ιωάννης, Αρχοντίδης Πέτρος, Σωτηρίου Αθανάσιος, Αγγελίδης Δημήτριος, Τουτζιαράκης Δημήτριος, Δημητριάδης Ιωακείμ, Τερζάκης Ελευθέριος, Σιγλίδης Θεόδωρος, Γιαννακόπουλος Ανέστης, Μητράκας Στέφανος, Ναλμπάντης Απόστολος, Ναλμπάντης Κωνσταντίνος, Τασιούλης Ιωάννης, Γκιούρδας Μάριος, Σιδηρόπουλος Γρηγόριος, Αυτζιόγλου Δήμος, Μπάεφ Θεόδωρος, Κίτσιος Χρήστος, Ζλατιλίδης Δημήτριος, Ανδρεάδης Ανδρέας, Κουμεντάκης Ραφαήλ, Δαλακούρας Ανέστης, Τσέλιος Παρασκευάς.

Τμήματα υποδομής
 5 Πρωταθλήματα Ελλάδας εφήβων: 1976, 1987, 2011, 2012, 2013
 2 Πρωταθλήματα Ελλάδας παίδων: 2008, 2011
 3 Πρωταθλήματα Ελλάδας παμπαίδων: 2007, 2008, 2009

Διακρίσεις
Πρωτάθλημα Ελλάδας πετοσφαίρισης ανδρών: 2η θέση (2014)
Λιγκ Καπ "Νίκος Σαμαράς": φιναλίστ (2015, 2018)
Κύπελλο Ελλάδας πετοσφαίρισης ανδρών: φιναλίστ (1981)
 Challenge Cup πετοσφαίρισης ανδρών: προημιτελικά (2015, 2016)
Βαλκανικό Κύπελλο πετοσφαίρισης: 4η θέση (1985)

Παραπομπές

Εξωτερικοί σύνδεσμοι

Η ΣΥΓΧΡΟΝΗ ΑΘΛΗΤΙΚΗ ΙΣΤΟΡΙΑ ΤΗΣ ΑΛΕΞΑΝΔΡΟΥΠΟΛΗΣ- Ανέστης Γιαννακόπουλος

πετοσφαιριση
Ελληνικοί σύλλογοι πετοσφαίρισης
Αλεξανδρούπολη
Θράκη
Νομός Έβρου